Boek: Swart swaan | Maroela Media
'n Monsteragtige wese het hom in Fabian se tuin tuisgemaak, 'n ondier met 'n dodelike aptyt. In die skadu van die dobbelhuis waar Fabian 'n veiligheidswag is, werskaf hy en Mossie, pas uit die tronk, om vir dié gedierte 'n hok te bou en hom te versorg.
Maar net Fabian weet van die trommel wat hy vroeër in die tuin begrawe het – daar waar die dier nou lê. 'n Trommel wat hom sal help om sy vrou, Merinda, wyndrinker van formaat, vir 'n wyle te help vergeet van die skade aan haar gesig en in haar hart.
Calitz het nadat hy sy meestersgraad in musiek aan die Universiteit van Stellenbosch voltooi het heeltyds gewerk as solis en begeleier. Hy was betrokke by die klankbaan van die rolprente Skoonheid en Die wonderwerker en het die musiek vir verskeie verhoogstukke gekomponeer, insluitend vir Vaselinetjie, Drif en Kristalvlakte. In 2012 het sy radiodrama Veertig dae 'n tweede plek in RSG se radiodramakompetisie verower en sy verhoogstuk 2092: God van klank het die 2013 Woordfees-Uitskieterprys gewen. Hy is ook vir ses Fleur du Cap-teatertoekennings benoem. Sy meestersgraad in kreatiewe skryfwerk het hy aan die Universit­eit van Kaapstad onder leiding van Etienne van Heerden verwerf. Van sy kortver­hale is reeds in Nuwe stories en Jonk gepubliseer. Swart swaan is sy debuutroman.